CELEX: 32016D0414
Language: bg
Date: 2016-03-10 00:00:00
Title: Решение (ЕС) 2016/414 на Съвета от 10 март 2016 година за разрешаване на Република Австрия да подпише и ратифицира и на Малта да се присъедини, в интерес на Европейския съюз, към Хагската конвенция от 15 ноември 1965 г. за връчване в чужбина на съдебни и извънсъдебни документи по граждански или търговски дела

22.3.2016   
            
            
               BG
            
            
               Официален вестник на Европейския съюз
            
            
               L 75/1
            
         РЕШЕНИЕ (ЕС) 2016/414 НА СЪВЕТА
   от 10 март 2016 година
   за разрешаване на Република Австрия да подпише и ратифицира и на Малта да се присъедини, в интерес на Европейския съюз, към Хагската конвенция от 15 ноември 1965 г. за връчване в чужбина на съдебни и извънсъдебни документи по граждански или търговски дела
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 81, параграф 2 във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент (1),
   като има предвид, че:
   
               (1)
            
            
               Хагската конвенция от 15 ноември 1965 г. за връчване в чужбина на съдебни и извънсъдебни документи по граждански или търговски дела („Конвенцията“) опростява начините за предаване на съдебни и извънсъдебни документи между договарящите държави. По този начин тя улеснява съдебното сътрудничество при трансгранични граждански и търговски съдебни спорове.
            
         
               (2)
            
            
               Много държави, включително държавите-членки, с изключение на Република Австрия и Малта, са страни по Конвенцията. Република Австрия и Малта изразиха своя интерес да станат страни по Конвенцията. В интерес на Съюза е всички държави-членки да са страни по Конвенцията. В допълнение, в рамките на външната си политика в областта на гражданското правосъдие Съюзът насърчава трети държави да се присъединят към Конвенцията и да я ратифицират.
            
         
               (3)
            
            
               Съюзът има външна компетентност по отношение на Конвенцията, доколкото разпоредбите ѝ засягат правилата, установени в определени разпоредби от законодателството на Съюза или доколкото с присъединяването на други държави-членки към Конвенцията се изменя обхватът на някои разпоредби от законодателството на Съюза, като член 28, параграф 4 от Регламент (ЕС) № 1215/2012 на Европейския парламент и на Съвета (2).
            
         
               (4)
            
            
               Конвенцията не позволява участието на регионални организации за икономическа интеграция като Съюза. В резултат на това Съюзът не може да се присъедини към Конвенцията.
            
         
               (5)
            
            
               Поради това Съветът следва да разреши на Република Австрия да подпише и ратифицира и на Малта да се присъедини към Конвенцията в интерес на Съюза. Държавите-членки запазват компетентността си в онези области от Конвенцията, които не засягат правилата на Съюза или не променят техния обхват, в съответствие с член 3, параграф 2 от Договора за функционирането на Европейския съюз.
            
         
               (6)
            
            
               Обединеното кралство и Ирландия са обвързани от Регламент (ЕО) № 1393/2007 на Европейския парламент и на Съвета (3) и поради това участват в приемането и прилагането на настоящото решение.
            
         
               (7)
            
            
               В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане,
            
         ПРИЕ НАСТОЯЩОТО РЕШЕНИЕ:
   Член 1
   Съветът разрешава на Република Австрия да подпише и ратифицира и на Малта да се присъедини, в интерес на Съюза, към Хагската конвенция от 15 ноември 1965 г. за връчване в чужбина на съдебни и извънсъдебни документи по граждански или търговски дела.
   Текстът на Конвенцията е приложен към настоящото решение.
   Член 2
   1.   Република Австрия предприема необходимите стъпки за депозиране на своя инструмент за ратификация на Конвенцията в Министерството на външните работи на Кралство Нидерландия в разумен срок и най-късно до 31 декември 2017 г.
   2.   Република Австрия информира Съвета и Комисията за датата на депозиране на инструмента за ратификация.
   Член 3
   1.   След като настоящото решение породи действие, Малта уведомява Министерството на външните работи на Кралство Нидерландия за датата, на която Конвенцията ще стане приложима за Малта.
   2.   Малта уведомява също така Съвета и Комисията за датата, посочена в параграф 1.
   Член 4
   Настоящото решение поражда действие в деня след публикуването му в Официален вестник на Европейския съюз.
   Член 5
   Адресати на настоящото решение са Малта и Република Австрия.
   
      Съставено в Брюксел на 10 март 2016 година.
      
         
            За Съвета
         
         
            Председател
         
         K.H.D.M. DIJKHOFF
      
   
   
      (1)  Все още непубликувано в Официален вестник.
   
      (2)  Регламент (ЕС) № 1215/2012 на Европейския парламент и на Съвета от 12 декември 2012 г. относно компетентността, признаването и изпълнението на съдебни решения по граждански и търговски дела (ОВ L 351, 20.12.2012 г., стр. 1).
   
      (3)  Регламент (ЕО) № 1393/2007 на Европейския парламент и на Съвета от 13 ноември 2007 г. относно връчване в държавите-членки на съдебни и извънсъдебни документи по граждански или търговски дела (връчване на документи) и за отмяна на Регламент (ЕО) № 1348/2000 на Съвета (ОВ L 324, 10.12.2007 г., стр. 79).